সৌভাগ্যক্রমে, আন্তর্জাতিক অপরাধ আইনের আলোকে কোনো সশস্ত্র সংঘাত “গৃহযুদ্ধ” নাকি “আন্তঃরাষ্ট্রীয় সংঘাত”, তাতে এর আইনগত ফলাফলে এখন আর তেমন কোনো পরিবর্তন হয় না। কারণ, আইনের দৃষ্টিতে সংঘটিত “আন্তর্জাতিক অপরাধগুলোই” (যেমন: যুদ্ধাপরাধ, গণহত্যা, মানবতার বিরুদ্ধে অপরাধ) এখন মূল বিচার্য বিষয়, সশস্ত্র সংঘাতের প্রকৃতি নয়। তাই, সশস্ত্র সংঘাতের প্রকৃতি সংক্রান্ত পার্থক্যটুকু বর্তমানে অনেকটাই “একাডেমিক”। চতুর্থ জেনেভা কনভেনশন (১৯৪৯)-এর প্রোটোকল-১ [অনুচ্ছেদ ১(৪)]10-এর মাধ্যমে খুব স্পষ্টভাবে আন্তঃরাষ্ট্রীয় সশস্ত্র সংঘাত (international armed conflict)-এর সংজ্ঞার আওতায় জনগণের পক্ষ থেকে সকল ধরণের সশস্ত্র সংঘাতকেই অন্তর্ভুক্ত করা হয়েছে। বলা হয়েছে, যেখানেই সশস্ত্র সংঘাতের উদ্দেশ্য ঔপনিবেশিক আধিপত্যের বিরুদ্ধে লড়াই, বহিঃশক্তির দখলদারিত্বের বিরুদ্ধে লড়াই, বর্ণবাদ বা জাতিবিদ্বেষের বিরুদ্ধে লড়াই, সেখানেই জাতিসমূহের আত্ম-নিয়ন্ত্রণের অধিকার (Right to Self-Determination) প্রাধান্য পাবে। এখানে পাঠককে মনে করিয়ে দেয়ার কোনো প্রয়োজন নেই যে, পশ্চিম পাকিস্তানের শাসন কেবল ঔপনিবেশিক শোষণমূলকই ছিল না, ভিন্ন সংস্কৃতির ভিন্ন বর্ণের পাকিস্তানী শাসক গোষ্ঠীর দিক থেকে তা ছিল একইসাথে বাঙালিদের প্রতি জাতিবিদ্বেষমূলকও। একথা এখন দলিলবদ্ধ সত্য। বলাই বাহুল্য, অপরাধী পক্ষের অপরাধ নিরূপণে “আন্তঃরাষ্ট্রীয় যুদ্ধ” এবং “গৃহযুদ্ধের” মধ্যে পার্থক্যটুকু নিতান্তই তত্ত্বীয় হওয়ার পরও এই পার্থক্যটুকুকেই পুঁজি করে ১৯৭১-এর অপরাধীপক্ষ “গৃহযুদ্ধ তত্ত্ব”-কে বারবার সামনে নিয়ে আসার চেষ্টা করেছে, এবং ভবিষ্যতেও হয়তো করবে। আমাদের সবসময় মনে রাখতে হবে – এর পেছনে উদ্দেশ্য হল ১৯৭১-এর মহান মুক্তিযুদ্ধকে ছোট করা, ইতিহাস বিকৃত করা, এবং এর পাশাপাশি আইনগত ফলাফল নিয়ে বিভ্রান্তি তৈরির চেষ্টা করা।